section_heading: Radnja
paragraph_text: Natrag u Kamakuri, Kohta odluči usvojiti i Mayu kada otkrije da su ju odbacili roditelji – naime, njen očuh pedofil ju je silovao, a njena majka joj nije htjela vjerovati te je Mayu pobjegla od kuće – što pak izazove još veću ljubomoru Yuke koja je tajno zaljubljena u njega, a već je dobila „konkurenciju“ u Nyu. Kako bi pronašli Lucy, organizacija se odluči za riskantan potez puštanja „broja 7“, Diclonius djevojke Nane, kako bi ju locirala. Iako je i ona cijeli život bila zarobljena i podvrgnuta brutalnim eksperimentima u laboratoriju, nekako je sama sebe uvjerila da je voditelj istraživanja Kurama njen „otac“, te zbog privrženosti prema njemu sluša svaku zapovijed. Biva prebačena do Kamakure gdje jako brzo pronalazi (agresivnu) Lucy koja ne želi natrag u postrojenje, što dovodi do bitke na groblju između njih dvije. Zbog trenutka nepažnje, Lucy uspijeva masakrirati Nanu i pobjeći kada stigne poseban odjel na čelu s Kuramom. Pošto je Nana teško ranjena, ravnatelj organizacije Kakuzawa daje Kurami zadatak uspavati ju. Međutim, ovaj ga ne posluša nego ju potajno spasi, ugradi joj nove udove te ju pusti na slobodu. Istodobno, oporavljeni Bando van propisa i na vlastitu ruku kreće u potragu za Lucy kako bi joj se osvetio. Kohta i Yuka povedu Nyu sa sobom u školu, gdje njihov profesor, sin Kakuzawe, prepozna Lucy na nastavi te ju drogira kako bi spolno općio s njom. On skine svoju periku i pokaže joj svoje rogove, prizna da je i on Diclonius, te da želi zamijeniti ljudsku rasu Dicloniusima. Drogiranjem uspava Nyu, što probudi njenu agresivnu stranu Lucy te ga ona ubije.